CELEX: 32022R0954
Language: sk
Date: 2022-05-12 00:00:00
Title: Delegované nariadenie Komisie (EÚ) 2022/954 z 12. mája 2022, ktorým sa menia regulačné technické predpisy stanovené v delegovanom nariadení (EÚ) č. 183/2014, pokiaľ ide o presné stanovenie výpočtu špecifických a všeobecných úprav kreditného rizika (Text s významom pre EHP)

21.6.2022   
               
               
                  SK
               
               
                  Úradný vestník Európskej únie
               
               
                  L 165/24
               
            
         DELEGOVANÉ NARIADENIE KOMISIE (EÚ) 2022/954
         z 12. mája 2022,
         ktorým sa menia regulačné technické predpisy stanovené v delegovanom nariadení (EÚ) č. 183/2014, pokiaľ ide o presné stanovenie výpočtu špecifických a všeobecných úprav kreditného rizika
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 575/2013 z 26. júna 2013 o prudenciálnych požiadavkách na úverové inštitúcie a o zmene nariadenia (EÚ) č. 648/2012 (1), a najmä na jeho článok 110 ods. 4 tretí pododsek,
         keďže:
         
                     (1)
                  
                  
                     Na základe vymedzenia úpravy kreditného rizika stanoveného v článku 4 ods. 1 bode 95 nariadenia (EÚ) č. 575/2013 sa do priradenia rizikovej váhy na účely článku 127 ods. 1 uvedeného nariadenia môžu zaúčtovať len očakávané úverové straty zohľadnené v špecifických úpravách kreditného rizika vykonaných inštitúciou, ktorá drží expozíciu v stave zlyhania. Úverové straty zaúčtované do transakčnej ceny expozície v stave zlyhania, ktoré si predávajúca inštitúcia ponecháva ako realizovanú stratu, však nemožno uznať po predaji uskutočnenom nakupujúcou inštitúciou. V dôsledku toho sa uplatniteľná riziková váha uplatnená na expozíciu v stave zlyhania môže zmeniť po predaji tejto expozície, aj keď transakčná cena zahŕňa diskont v hodnote rovnajúcej sa špecifickým úpravám kreditného rizika o očakávané úverové straty zaúčtované predávajúcou inštitúciou pred predajom. Táto situácia vytvára regulačnú prekážku pre vytvorenie sekundárnych trhov pre expozície v stave zlyhania, keďže potenciálny nesúlad medzi rizikovými váhami uplatňovanými na expozíciu v stave zlyhania predávajúcou inštitúciou a nakupujúcou inštitúciou by mohol spôsobiť, že transakcia bude pre nakupujúcu inštitúciu menej atraktívna, a tým vytvoriť neprimerané prekážky pre úverové inštitúcie pri presúvaní ich expozícií v stave zlyhania mimo ich súvah.
                  
               
                     (2)
                  
                  
                     S cieľom zohľadniť aj možnosť, že pandémia COVID-19 by mohla viesť k zvýšeniu úrovní expozícií v stave zlyhania vo všetkých úverových inštitúciách, je žiaduce odstrániť všetky regulačné prekážky brániace vytvoreniu sekundárnych trhov pre expozície v stave zlyhania. Preto treba zabezpečiť, aby špecifické úpravy kreditného rizika uznané na účely článku 127 ods. 1 nariadenia (EÚ) č. 575/2013 zahŕňali akýkoľvek diskont z transakčnej ceny expozície v stave zlyhania, ktorý nakupujúca inštitúcia neuznala zvýšením vlastného kapitálu Tier 1. Najmä s cieľom zabrániť akémukoľvek nenáležitému dvojitému uznaniu potenciálneho zníženia úrovne očakávanej straty nakupujúcou inštitúciou po nákupe vlastného kapitálu Tier 1 danej inštitúcie a na účely určenia rizikovej váhy v súlade s článkom 127 ods. 1 nariadenia (EÚ) č. 575/2013 by v prípade precenenia expozície v stave zlyhania, ku ktorému došlo po jej kúpe, diskont už nemal zahŕňať časť hodnoty precenenia expozície v stave zlyhania, ktorá bola uznaná ako zvyšujúca vlastný kapitál Tier 1 inštitúcie.
                  
               
                     (3)
                  
                  
                     Delegované nariadenie Komisie (EÚ) č. 183/2014 (2) by sa preto malo zodpovedajúcim spôsobom zmeniť.
                  
               
                     (4)
                  
                  
                     Toto nariadenie vychádza z návrhu regulačných technických predpisov, ktorý Komisii predložil Európsky orgán pre bankovníctvo.
                  
               
                     (5)
                  
                  
                     Európsky orgán pre bankovníctvo vykonal otvorené verejné konzultácie o návrhu regulačných technických predpisov, z ktorého vychádza toto nariadenie, analyzoval možné súvisiace náklady a prínosy a požiadal o poradenstvo Skupinu zainteresovaných strán v bankovníctve vytvorenú v súlade s článkom 37 nariadenia (EÚ) č. 1093/2010 (3),
                  
               PRIJALA TOTO NARIADENIE:
         
            Článok 1
            Zmena delegovaného nariadenia (EÚ) č. 183/2014
            V článku 1 delegovaného nariadenia (EÚ) č. 183/2014 sa dopĺňa tento odsek 6:
            
               
                  „6.   Bez toho, aby bol dotknutý odsek 1, inštitúcie pri výpočte špecifických úprav kreditného rizika na účely priradenia rizikových váh uvedených v článku 127 ods. 1 písm. a) a b) nariadenia (EÚ) č. 575/2013 nezabezpečenej časti expozície v stave zlyhania zahrnú akýkoľvek kladný rozdiel medzi sumou, ktorú dlžník dlhuje v súvislosti s danou expozíciou, a súčtom:
                  
                              a)
                           
                           
                              dodatočného zníženia vlastných zdrojov, ak bola daná expozícia odpísaná v plnej výške;
                           
                        
                              b)
                           
                           
                              akýchkoľvek už existujúcich znížení vlastných zdrojov súvisiacich s danou expozíciou.“
                           
                        
            
         
         
            Článok 2
            Nadobudnutie účinnosti
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 12. mája 2022
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 176, 27.6.2013, s. 1.
         
            (2)  Delegované nariadenie Komisie (EÚ) č. 183/2014 z 20. decembra 2013, ktorým sa dopĺňa nariadenie Európskeho parlamentu a Rady (EÚ) č. 575/2013 o prudenciálnych požiadavkách na úverové inštitúcie a investičné spoločnosti, pokiaľ ide o regulačné technické predpisy na presné stanovenie výpočtu špecifických a všeobecných úprav kreditného rizika (Ú. v. EÚ L 57, 27.2.2014, s. 3).
         
            (3)  Nariadenie Európskeho parlamentu a Rady (EÚ) č. 1093/2010 z 24. novembra 2010, ktorým sa zriaďuje Európsky orgán dohľadu (Európsky orgán pre bankovníctvo) a ktorým sa mení a dopĺňa rozhodnutie č. 716/2009/ES a zrušuje rozhodnutie Komisie 2009/78/ES (Ú. v. EÚ L 331, 15.12.2010, s. 12).